钦定古今图书集成/明伦汇编/官常典/第317卷 > 汪俊
## 钦定古今图书集成/明伦汇编/官常典/第317卷 > 汪俊

按《明外史》本传：“俊字抑之，弋阳人。父凤，进士，贵州右
参政。俊举弘治六年会试第一，授庶吉士，进编修。正
德中，与修《孝宗实录》。以不附刘瑾、焦芳，调南京工部
员外郎。瑾、芳败，召复原官。累迁侍读学士，擢礼部右
侍郎。嘉靖元年，转吏部左侍郎。时议兴献王尊号，与
尚书乔宇、毛澄辈力争，澄引疾去，代者罗钦顺不至”，
乃以俊为礼部尚书。于时，献王已加帝号矣。主事桂萼复请称皇考，章下廷议。三年正月，俊集廷臣七十
有三人上议曰：“‘《祖训》兄终弟及，指同产言。今陛下为
武宗亲弟，自宜考孝宗明矣。孰谓与为人后而灭武
宗之统也。《仪礼传》曰：‘为人后者孰后’？后，大宗也’。汉宣
起民间，犹嗣孝昭；光武中兴，犹考孝”元魏明帝诏皇
后无子，择建支子以继大宗。孰谓入继之主与为人
后者异也？宋范纯仁谓英宗亲受诏为子，与入继不
同。盖言恩义尤笃，尤当不顾私亲，非以生前为子者
乃为人后，身后入继者不为人后也。萼言：“孝宗既有
武宗为之子，安得复为立后？臣等谓陛下自后武宗
而上考孝宗，非为孝宗立后也。”又言：“武宗全神器授
陛下，何忍不继其统？臣等谓陛下既称武宗皇兄矣，
岂必改孝宗称伯，乃为继其统乎？”又言：“礼官执者不
过前宋濮议，臣等愚昧，实不出此。盖程颐之议曰：‘虽
当专意于正统，岂得尽绝于私恩？故所继主于大义，
所生存乎至情。至于名称，统绪所系，若其无别，斯乱
大伦，殆为今日发也。今欲推尊本生，立庙大内，不知
出何典籍。臣谨集诸章奏，惟进士张璁、主事霍韬、给
事中熊浃与萼议同，其他八十馀疏二百五十馀人，
皆如臣等议’。”议上，留中，而特旨召桂萼、张璁、席书于
南京。越旬有五日，乃下谕曰：“朕奉承宗庙，正统大义，
岂敢有违。苐本生至情，亦当兼尽，其再集议以闻。”俊
不得已，乃集群臣请加“皇”字，以全徽称。议上，复留中
十馀日。至三月朔，乃诏礼官加称兴献帝为本生皇
考恭穆献皇帝、兴国太后为本生母章圣皇太后，择
日祭告郊庙，颁诏天下，而别谕建室奉先殿侧，恭祀
献皇。俊等复争曰：“陛下入奉大宗，不得祭小宗，亦犹
小宗之不得祭大宗也。昔兴献帝奉藩安陆，则不得
祭宪宗；今陛下入继大统，亦不得祭兴献帝，是皆以
礼抑情者也。”然兴献帝不得迎养寿安皇太后于藩
邸，陛下得迎兴国太后于大内，受天下之养，而尊祀
兴献帝以天子之礼乐，则人子之情获自尽矣。乃今
圣孝无穷，臣等敢不将顺，但于正统无嫌，乃为合礼。
献帝徽称上，仍宜冠以“兴”字。盖献帝初封兴国，识者
知为今日中兴之兆，其名大而且美，自于本生不失
尊崇，而于正统无所嫌贰。帝曰：“立庙原无著议，但欲
奉先殿侧别建一室，以伸追孝之情耳。迎养藩邸，祖
宗朝无此例，何容饰以为词？其令陈。”俊具疏引罪。
乃严旨切责，而趣立庙益急。俊等乃上议曰：“立庙大
内，有干正统。臣实愚昧，不敢奉诏。”帝不纳，而令集廷
臣大议。俊等复上议曰：“明旨必欲建室奉先殿侧，岂
非以奉慈之建，先朝已有故事乎？谨按：奉慈别殿，盖
因孝宗皇帝为孝穆皇太后祔葬初毕，神主无荐享
之所而设也。当时议者皆据周制特祀姜嫄而言。至
为本生父立庙大内，则从古未闻。惟汉哀帝为定陶
恭王立庙京师，师丹以为不可，哀帝不听，卒遗后世
之讥。陛下尊崇本生，其礼已极，若曰礼不得立庙而
可以建室，礼不得主祭而可以追孝，则是陛下有可
以为尧舜之资，而臣等乃导以衰世之事，罪将奚逃？
请于安陆特建献帝百世不迁之庙。俟他日袭封兴
王，子孙世世献飨。陛下岁时遣官持节奉祀，亦足伸
陛下无穷至情矣。”帝终以与汉哀诸君不同，命遵前
旨再议。俊遂抗疏乞休，再请益力。帝怒，责以肆慢，允
其去。召席书未至，令吴一鹏署事。《明伦大典》成，落俊
职，卒于家。隆庆初，赠少保，谥文庄。俊行谊修洁，立朝
光明端介，学宗洛、闽。与王守仁交好，而不同其说。学
者称“石潭先生。”